Diari Oficial de la Generalitat Valenciana


Sumari del DOGV 8406, del 19-10-2018 (2018/9659)

Informació i consulta pública prèvia del Decret del Consell, pel qual s'aproven les bases reguladores de la concessió d'ajudes, a persones jóvens altament qualificades, per a la preparació de proves selectives per a l'accés als distints cossos o escales del grup de classificació professional A de l'Administració de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8406

Data del DOGV
:   19-10-2018

Secció del DOGV
:   V. ANUNCIS - C) ALTRES ASSUMPTES

Número del document
:   2018/9659


Data del document
:   17-10-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Anunci

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * cooperació administrativa

Informació i consulta pública prèvia del Decret del Consell, pel qual s'aproven les bases reguladores de la concessió d'ajudes, a persones jóvens altament qualificades, per a la preparació de proves selectives per a l'accés als distints cossos o escales del grup de classificació professional A de l'Administració de la Generalitat. [2018/9659]  
La Conselleria de Justícia, Administració Pública, Reformes Democràtiques i Llibertats Públiques informa  
Consulta pública prèvia  
Decret del Consell pel qual s'aproven les bases reguladores de la concessió d'ajudes, a persones jóvens altament qualificades, per a la preparació de proves selectives per a l'accés als distints cossos o escales del grup de classificació professional A de l'Administració de la Generalitat.  
L'article 133 de la Llei 39/2015, d'1 d'octubre, del procediment administratiu comú de les administracions públiques, estableix que, amb caràcter previ a l'elaboració d'un projecte o avantprojecte de llei o de reglament, s'ha de substanciar una consulta pública, a través del portal web de l'Administració competent, en què es demane l'opinió de les persones i de les organitzacions més representatives potencialment afectades per la futura norma.  
Està previst que en els pròxims 10 anys es jubilen més de 5.000 empleades i empleats públics, la qual cosa suposa que a partir de l'exercici 2018 tots els anys podran generar-se més de 500 vacants entre el personal de l'Administració de la Generalitat, acostant-se a les 800 a partir de 2022 i a les 900 entre els anys 2025-2029, podent redundar aquesta notable minva de capital humà tècnicament qualificat, en la qualitat dels serveis públics que la Generalitat ha de prestar a la ciutadania.  
En conseqüència, és necessari dissenyar un programa d'ajudes per a la incorporació de jóvens altament qualificats a la funció pública valenciana amb l'objecte de facilitar l'accés a l'ocupació pública amb caràcter definitiu.  
Aquesta mesura haurà de tindre en compte especialment la situació econòmica de les persones candidates corregint els obstacles que els impedeixen o dificulten accedir en condicions d'igualtat a determinades places.  
En aquest sentit, la comissió per a l'estudi de la modificació de la Llei 10/2010, de 9 de juliol, de la Generalitat, d'ordenació i gestió de la funció pública valenciana, constituïda per Resolució 3 de març de 2016, de la consellera de Justícia, Administració Pública, Reformes Democràtiques i Llibertats Públiques, ja va proposar en el seu informe de 30 de juny de 2016, «que l'Administració pública valenciana inicie un programa d'ajudes o beques per a fomentar la preparació d'oposicions, amb la finalitat d'afavorir l'accés a la funció pública d'aquells candidats que, amb un òptim currículum acadèmic, puguen mancar dels necessaris recursos econòmics per a destinar diversos mesos o anys de la seua vida a aquesta ocupació no retribuïda».  
D'acord amb el que disposa l'article 136 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, tots els tràmits de present procediment de concessió de subvencions seran evacuats per via d'urgència, en atenció a la seua especial naturalesa.  
En conseqüència, de conformitat amb el que estableix l'article 33 de la Llei 39/2015, d'1 d'octubre, del procediment administratiu comú de les administracions públiques, els terminis del procediment ordinari es reduiran a la meitat.  
Les aportacions i opinions al projecte, es podran remetre fins al 26 d'octubre de 2018, a l'adreça de correu electrònic ezdh@uxk.qz  
  
València, 17 d'octubre de 2018.- La directora general de Funció Pública: Eva Coscollá Grau.